"הביאו לי את יהודי אתיופיה" – אגודת יהודי אתיופיה בישראל
ראשי מידע, נתונים ומחקרים תרבות ומורשת תרבות ומורשת - כתבות "הביאו לי את יהודי אתיופיה"
ערב זיכרון ליהודי אתיופיה שנספו בדרכם לישראל ולציון 30 שנה לתחילת עליית יהודי אתיופיה דרך סודן
בשנת 1977, עת היבחרו של מנחם בגין ז"ל לתפקיד ראש ממשלת ישראל, נקרא אליו ראש המוסד דאז, יצחק חופי. עליו ועל אנשי המוסד הוטלה המשימה הבאה: "הביאו לי את יהודי אתיופיה". הייתה זו נקודה מרכזית בה השיק החלום, בן ה-2500 שנה, של יהודי אתיופיה לעלות לירושלים, לרצונו של הממסד הישראלי. מפאת קשיים ועיכובים, רק בשנת 1984 החל גל העלייה הגדול הראשון 'מבצע משה' ועשור אחר כך "מבצע שלמה". במהלך שני המבצעים ואף קודם לכן, מתוך כמיהה עצומה לעלות לירושלים, היו אלו אשר יצאו באופן עצמאי לישראל מאתיופיה, דרך מדבריות סודן. מסע שגבה למעלה מ- 4000 קורבנות אדם.
ביום ראשון, ה-17 במאי, יתקיים ערב זיכרון ליהודי אתיופיה שנספו בדרכם לישראל ולציון 30 שנה לתחילת עליית יהודי אתיופיה דרך סודן, בשיתוף מרכז מורשת בגין והאגודה הישראלית למען יהודי אתיופיה.
הערב, שיתקיים במרכז מורשת מנחם בגין יציין את זכרם של יהודי אתיופיה, שנספו בדרך ולציון 30 שנה לתחילת עליית יהודי אתיופיה דרך סודן. במהלך הערב יסופרו סיפורי עלייה אישיים של אדיסו וודג'ה ואשר סיום, אשר שכלו קרובי משפחה בדרך לישראל. כמו כן, יסופר סיפורו של פרדה אקלום ז"ל, חלוץ העלייה מאתיופיה, מפיו של עמרם אקלום, אחיו. דני לימור, שליח המוסד שפעל במשך תקופה ארוכה להעלאת יהודי אתיופיה לישראל, יספר על העלייה והסיכונים עימם התמודדו העולים ואנשי המוסד שפעלו להעלאתם וכן את זיכרונותיו מפגישתו עם אקלום בסודן. את הפאנל תנחה שולה מולה, יו"ר האגודה הישראלית למען יהודי אתיופיה ומחנכת בתיכון בירושלים.
בתחילה היו אלו בודדים, דוגמת פרדה אקלום, שהלך השנה לעולמו, שטוו קשרים ראשוניים עם גורמים ישראליים בחרטום, בירת סודן. אקלום גילה טוואי דרך שאפשר את היציאה מאתיופיה ובני משפחתו היו בין הראשונים שעשו את הדרך הקשה במדבריות סודן. אט אט, כשהתפשטה השמועה כי נמצאה הדרך לירושלים, עזבו את אתיופיה משפחות רבות ובהמשך יצאו לדרך גם כפרים שלמים.
יחד יצאו לדרך הלא נודעת צעירים, מבוגרים, הורים, ילדים וקשישים. הדרך הקשה גבתה קורבנות רבים בשוד וגזל, אונס, רצח, מוות ממחלות וטרף לחיות. מאוחר יותר, בהמתנה ממושכת לעלייה ארצה, במחנות המעבר בסודן, מתו רבים ממחלות זיהומיות שנגרמו ממזון מקולקל. מספר הנספים המדויק אינו ידוע עד היום ויש האומרים כי הדרך הקשה גבתה אף יותר מ- 4000 קורבנות.
במהלך הערב יושרו מזמורי תפילה להעלאת נשמתם של הניספים מפי הקייסים (חכמי הדת): קס אדיסו בידגלן' ביינסאי מיבנה, קס ברקו תגנ'ה וקס זמנה מלקם מרחובות. משה שטה, שעלה ארצה כנער צעיר, ימחיש את סיפורו האישי בקטע שירה שכתב.
האירוע יתקיים במעמד ח"כ סופה לנדבר, השרה לקליטת העלייה, ונחום אדמוני, ראש המוסד בשנים 1982 – 1989, שנים בהם עלו רבים מיוצאי אתיופיה במהלך "מבצע משה", אשר שימש כמשנה לראש המוסד, יצחק חופי, בשנים בהם החלו המגעים הראשוניים, וכן במעמד ח"כ ציפי לבני, יו"ר האופוזיציה.
במהלך הערב יוקרן סרט קצר על העלייה מאתיופיה ותתקיים הופעה אמנותית. את הערב ינחה אבי מספין, דובר ולוביסט האגודה הישראלית למען יהודי אתיופיה.
כתבה: לילך גביש
האירוע יתקיים ביום ראשון ה-17 במאי 2009 בשעה 19:00 במרכז מורשת מנחם בגין בירושלים.
לאישור השתתפותכם:
02-5652020 (שלוחה 0) – מרכז מורשת מנחם בגין
אבי מספין avi@iaej.co.il – האגודה הישראלית למען יהודי אתיופיה